钦定古今图书集成/方舆汇编/职方典/第1154卷 > 《府志未载古迹 明一统志》
## 钦定古今图书集成/方舆汇编/职方典/第1154卷 > 《府志未载古迹 明一统志》

本府。〈襄阳县附郭。〉

牵羊坛　在府城中。旧传，刺史初至，必牵一羊诣坛绕之。以其所绕之数验治州之年多寡。晋文帝为刺史，羊行六次不止，果八年。

铜鞮坊　在府城山南东道楼左。楚人好唱《白铜鞮》词，因以名坊。唐李白诗：“襄阳行乐处，歌舞白铜鞮。江城回绿水，花月使人迷。” 宋查道诗：“白铜鞮侧花迷坞，解珮江边柳拂青。”

诸葛亮宅　在府城西二十二里隆中山下，蜀汉诸葛亮所居，宅西有避暑台，因昭烈三顾亮于草庐，有“三顾门。”

宋孝武宅　在府治东南马鞍山。刘宋孝武帝所生处。

庞德公宅　在岘山南广昌里。

孟浩然故居　在府城东南鹿门山。浩然尝自赋诗云：“山水观形势，襄阳美会稽。” 唐白居易诗：“南历鹿门山，蔼若有馀香。旧隐不知处，云深树苍苍。”

杜甫故里　，甫《回棹》诗云：“清思汉水上，凉忆岘山巅。吾家碑不昧，王氏井依然。”

张柬之园　在府治南五里。柬之，唐相也，园址尚存。

桃林　在府城南六里。晋桓冲北伐，屯军于此。是时食桃，至春，其核萌生，遂成茂林。

堕泪碑　在府治东九里。晋羊祜镇襄阳，有功德于人。百姓于岘山建碑立庙，望其碑者莫不流涕。杜预因名堕泪碑。唐李白诗：“空思羊叔子，堕泪岘山头。”

晋柏　在岘山下，有小碑，题曰《晋柏》，其柯干如铁石。

山南东道楼　旧府治，有唐李阳冰篆“山南东道” 四大字并碑文。宋端平间，襄阳失守，碑芜没。淳祐间，高达复襄之后，程士元复创层楼，下跨市路，南观群山，北望中原，为一郡之胜。

南平楼　在府治前。元守帅杨珪建，姚燧为之铭。

狮子楼　在县西南。洪武初建，绘狮子于上，以镇楚山，故名。后毁。今置石狮于上，作亭覆焉。爱岘阁　在府城旧漕治，占三岘之胜，得中岘为多。

学业堂　在府治南。旧传汉诸葛亮读书之所。“乐善堂　” 在府治。梁简文为晋安王镇襄州日，画前刺史李阳等十三人像于堂，因名。

光禄堂　在府治南。《宋史》中辉光禄卿守襄阳时建，故名。

南漳县

御书阁　在县学，贮《御书》。

光化县

霁景楼　在县内。宋李豸诗：“层楼压清汉，初上便忘归。夕霭藏平野，晴烟漏翠微。”

均州

望仙亭　在州境。《旧记》云：“西南绝胜之境飞升台　，即真武飞升之所。”

“元始台　” 、“礼斗台　” ，俱在太和山。